Referat fra møte i Herøy Rotary 1.10.2018

Sted: Thon Hotell

Tema: Prosjekt Mama Clara v/Erna Berg Rogne

Tilstede: 21 medlemmer

Åpningssang: Eg veit ei lita jente med Steinar på trekkspill

3 min v/Per Arne.

Han fortalte om sin reise med bobil til Finnmark i sommer.

Spesielt trakk han frem et lite fiskevær ytterst på Varangerhalvøya som heter Hamningsberg. Tidligere var dette et viktig fiskevær, men ble fraflytta i 1965. Nå er det bare bosetning her på sommeren. Her finnes det bl a et minnesmerke fra en stor redningsaksjon i 1894, der den første Redningsskøyta Colin Archer 1 redda mange menneskeliv. Turen gikk videre både til Nordkapp og Finnsnes på Senja.

Tema: Mama Clara v/Erna Berg Rogne

I 2009 var Erna på tur til Peru sammen med sin sønn. Her ble hun med en delegasjon med hjelpeforsyninger til fattige landsbyer i Andesfjellene. Dette ble starten på eventyret Mama Clara. Den sterke opplevelsen hun fikk på denne turen, førte til at hun dro hjem og startet innsamling av penger, utstyr, klær med mer. I november drar hun tilbake for 14. gang.

Hun leverte utstyr og klær til flere barnehjem i begynnelsen, men den senere tiden har hun konsentrert seg om barnehjemmet Antonietta Meo drevet av nonner . Nonnene definerer hva de har behov for og skriver ønskelister. Større prosjekt har vært renovering av kjøkkenet, dette i samarbeid med Hareid Rotary. Dette sto ferdig i juni og nå skal de i gang med baderommene.

Flere organisasjoner, skoler og Rotaryklubber er med og støtter prosjektene hennes. Hun har også etablert kontakt med en Rotaryklubb i Arequipa og ikke minst advokat Lizette som er en viktig person for å få til dette arbeidet. Det er hun som bl a disponerer kontoen i Peru og foretar alle betalinger.

Tove Worren

Sekretær

3.10.2018